Putins problem på grensen: – Det går ikke an å tie stille om det lenger
Russiske grenselandsbyer blir angrepet med raketter og granater. Folk som bor i regionen, føler at de ikke blir sett av Vladimir Putin. Belgorod-regionen har 540 kilometer med grense til Ukraina og har vært utsatt for angrep fra pro-ukrainske styrker i lang tid. Det har blitt så ille at guvernøren i regionen har bestemt at 9000 barn i de berørte områdene skal evakueres. Samtidig hevder tre paramilitære grupper, som etter eget utsagn består av russiske Kreml-motstandere, at de stadig opererer inne i Russland og at deres angrep vil fortsette, melder Kyiv Independent.  Ifølge det uavhengige russiske mediet Meduza står også ordinære ukrainske styrker bak angrep inn i Belgorod. – Dette er blitt så alvorlig for Moskva at det ikke går an å tie stille om det lenger, sier oberstløytnant Joakim Paasikivi ved den svenske Försvarshögskolan, til VG. – Det er tydelig at dette skaper så store problemer at russerne må styrke forsvaret i disse grenseområdene. Spørsmålet er hvor de skal hente styrker fra, fortsetter Paasikivi. Tre pro-ukrainske militsledere holdt pressekonferanse i Kyiv nylig, og snakket om nettopp dette: At de vil oppholde russiske styrker som ellers skulle ha operert inne i Ukraina. Russlands president Vladimir Putin gjentok nylig at Russland vil sørge for sikkerhet i regionen. – Det er forskjellige måter å gjøre det på, de er ikke enkle, men vi vil gjøre det.  Dagen før sa han i en tale til FSB, det tidligere KGB, at de må slå hardt ned på russere som har deltatt i angrep i Sør-Russland. Han hevdet at pro-ukrainske russiske krigere sammen med utenlandske leiesoldater og ukrainske styrker sto bak angrepene. – Når det gjelder disse forræderne, så må vi ikke glemme hvem de er, vi må identifisere dem, sa Putin. Han sa at «forræderne» må straffes, uansett hvor de er. Samtidig kommer det fram at stadig flere beboere i regionen føler seg glemt av myndighetene i Moskva. – Belgorod er Russland, glem ikke det, skriver Jelena Starostova, en lokal journalist i Belgorod, på det russiske sosiale mediet Vkontakte. Journalistkollektivet Bereg har snakket med Belgorod-beboere - og deres intervjuer er publisert av Meduza: – Jeg skulle ønske Putin ville komme og se hva han har gjort med byen vår, sier Marina (23). – Mens Belgorod-beboerne sender kommentarer til føderale myndigheter om beskytningen, smiler Putin lurt på TV og snakker om seier. Gatene i Belgorod er fulle av bannere med ordene «Kampen for Russland fortsetter». Men hvem truer egentlig Russland? En annen kvinne, Anna (24), snakker om valget: – Jeg tror mange stemte på Putin. For personen som har forårsaket alt dette, personen som er grunnen til at vi må søke dekning fra beskytning, personen som har forårsaket at mennesker dør. – I forkant av presidentvalget reiste Putin til alle forskjellige regioner, men han kom ikke til Belgorod-regionen. Han ble ikke utsatt for beskytningen, som jeg ble. Det Belgorod-beboerne har gjennomgått den siste uken har vært et mareritt. Vi har betalt prisen for disse siste to årene med krig. Peter Viggo Jakobsen ved det danske Forsvarsakademiet sier dette til VG: – Det som skjer i Belgorod, er først og fremst irriterende for Moskva. De taper ikke krigen der. Det er mer et propagandaproblem enn et militært problem, sier han. – Men nå omtales det også i det offentlige? – Ja, det er ikke mulig å holde alt hemmelig, selv i Russland der det er nærmest monopol i mediene. Folk vet at de ikke får hele sannheten i mediene, men det er en omfattende ryktebørs der informasjonen går fra munn til munn hurtig. Det er ikke mulig å holde de kostnader som krigen gir – verken i form av døde og sårede eller økonomisk. I to valgkretser i Belgorod-regionen fikk Vladimir Putin 100 prosent oppslutning, ifølge valgkommisjonen, melder Dozjd. Forrige uke ble beboerne i et distrikt i Belgorod-regionen bedt om å evakuere. Ifølge Radio Free Europe har Graivoronsky-distriktet blitt angrepet både av ukrainske og ukrainsk-vennlige styrker. – Jeg ber dere om midlertidig å forlate grenseområdene, skrev lederen i området, Gennady Bondarev, på VKontakte. Han la til at myndighetene i Jaroslavl, omtrent 1.000 kilometer unna, og nordøst for Moskva, er klare til å bosette dem midlertidig.
Mange barn har blitt evakuert fra Belgorod-regionen. Regionen opplever rakett- og droneangrep fra pro-ukrainske styrker. Beboere i regionen føler seg oversett av Putin og russiske myndigheter. Angrepene i Belgorod anses som et propagandaproblem, men ikke nødvendigvis et militært problem for Moskva.